АҞӘА, хәажәкыра 13 - Sputnik. Бедиа ду ақыҭаҿы ииасуа аӡиас Охоџьа арӷьарахьтәи аԥан иавакны ацҳаи 400 метра иҟоу уакәшаны узланеиуа амҩеи ҟарҵараны иҟоуп ҳәа аҳәамҭа ҟаиҵеит "Аԥсныҟәарахьчара" адиректор хада Гәырам Ҳаразиа.
Аҟазауаа аусурақәа мызки бжаки ирылагӡаны ихдыркәшоит ҳәа ргәы иҭоуп.
Ақыҭақәа хԥа - Бедиа дуи, Агәы-Бедиеи, Бедиеи Тҟәарчал ақалақьи еимаздоз амҩеи аҩнқәа ҩбеи ԥхасҭахеит ажьырныҳәа 22 рзы иҟалаз адгьылҳәазара иахҟьаны.
Аиҭашьақәыргыларатә усурақәа рзы иҟаҵаны арыцҳара ахьыҟалаз аҭыԥ аҿы инаган ацҳа ҿыц аргыларазы иаҭаху абетонтә блокқәа. Иҷыдоу атехникала адгьыл ԥҟаны абалласт ҭарыԥсеит.
Мышқәак ирылагӡаны ашьаҟақәа рыргыларазы абетон аҭарҭәара иалагоит. Уажәазы амш ахьыцәгьахаз аусурақәа рымҩаԥагара иаԥырхагахеит.
Иара убас шәаԥхьар ҟалоит: